Kokkutulnute rõivastis pakkus esialgu väga kirevat pilti. Siin oli  näha Vene "furaškasid" ja "papaahasid", soomlaste järgi tehtud valgeid mütse, sinise kandiga ja valgete triipudega ja igasugu teisi peakatteid, ka Vene junkrukooli mütse, junkrupagunitega sineleid, lambanahkseid rõivaid, igasugu jalanõusid, soomusrongide ja teiste väeosade varuka- ja mütsimärke. Ühesõnaga kirev ja elurõõmus üliõpilaste seltskond, kuhu eksinud ka mõned vanemad mehed, nagu seda olid kirjanik O[skar] Truu, advokaat Bock jt. Suur osa tuttavad Tartust saadik, teised omavahel tuttavad Tallinna,  Narva, Pärnu ja teistest koolidest. (August Viljak. Mälestusi Sõjakooli 1. lennust. - ERA, fond 2124, nimistu 3, säilik 1691).